Liib 3
Muc malä
1
“Kä mi wä raan mucdɛ wä nööŋ, ala luur nyuaakä kä ɣɔ̱ɔ̱kɛ, tut kiɛ ŋuɔ̱t ala mi thil diw nhiam Kuɔth Nhial. 
2
Kä a bukɛ kä a jɛ näkɛ thok kɛmɛkä ro̱mä kɛ Kuoth Nhial nath kɛ Kuoth, kä bi gaat Ä-ron tin la bööth palä riɛmdɛ kiɛth pëkni yi̱kä da̱ŋ ŋuaan. 
3
Kä ɛn muc matdä ɛmɔ, ba muc mi waŋkɛ Kuoth Nhial kɛnɛ paarɛ kɛɛliw kɛ kɔali jiɛcdɛ diaal. 
4
Kɛ rokɛ diaal kɛn kɔalikiɛn amäni go̱o̱k cua̱ny. 
5
Kä bi bööth palä kɛ waŋ wi̱i̱ yi̱kä, kɛ kɛ muc tin waŋ, kä bi miɛl luurä mi̱eth ɛmɛ a mi tɛth lɔc Kuɔth Nhial.
6
“Kä mi wä mucdɛ a kɛl kä rɔɔmkɛ kiɛ böwnikɛ ala mi thil diw. 
7
Kä mi wee thöp ni ruath rɔɔmä a jɛ nööŋɛ nhiam Kuɔth Nhial. 
8
Bi jɛ buk kä bɛ cu näk thok kɛmɛkä ro̱mä kɛ Kuoth Nhial. Kä bi bööth palä riɛmdɛ kiɛth kui̱ni yi̱kä diaal. 
9
Kä bikɛ cuŋkɛ ti̱ti̱ ka̱m Kuoth ala luur mi̱eth, thiɔlɛ kɛnɛ thiɔl jua̱a̱lɛ tɛmɛ ni ɣo̱o̱ydɛ kɛ paar jiɛcdɛ ni kɛɛliw. 
10
Amäni rokɛ nikɛ kɔalikiɛn kɛnɛ go̱o̱k cua̱nydɛ. 
11
Kä bi bööth palä kɛ waŋ wi̱i̱ yi̱kä ala luur mi̱eth Kuɔth Nhial.
12
“Kä mi wä raan mucdɛ a dɛl mi böw, a jɛ thöpɛ nhiam Kuɔth Nhial. 
13
Bɛ jɛ buk kä bɛ cu näk thok duëël ro̱mä. Kä bi bööth palä riɛmdɛ kiɛth kui̱ni yi̱kä da̱ŋ ŋuaan. 
14
Kä bɛ cuŋkɛ ti̱ti̱ thöp Kuoth Nhial ala luur mi̱eth, thiɔl jiɛcdɛ ni kɛɛliw. 
15
Kɛɛliw amäni rokɛ kɛ thiɔliɛn kɛ kɛ go̱o̱k cua̱ny. 
16
Kä bɛ kɛ waŋ wi̱i̱ yi̱kä ala luur mi̱th mi tɛth lɔc Kuɔth Nhial. 
17
Kä ɛn nɛmɛ bɛ la ŋuɔ̱t kä gaat I-thɛ-rɛl, gua̱th ɛ bikɛ tëk thi̱n ɔ, ɛn ɣöö thilɛ ram mi bi thiɔl kiɛ riɛm cam, rɛy ri̱cnikiɛn diaal.”
